**SREDSTVIMA JAVNOG INFORMIRANJA**

-SVIMA-

Poreč, 21.9.2023.

**TZG POREČ: Vikend u Poreču prepun događanja**

**za sve uzraste**

**Nakon ljeta prepunog događanja, Poreč uplovljava u jesen punim jedrima pružajući svojim građanima i još uvijek mnogobrojnim gostima veliki broj događanja.**

Danas će se, na Trgu slobode od 10 do 20 sati, u organizaciji "Domaće web tržnice", održati tradicionalna **Smotra istarskih autohtonih proizvoda** na kojoj će proizvode izložiti 15-ak štandova s tipičnim istarskim proizvodima - med i pčelinji proizvodi, maslinovo ulje, povrće, proizvodi od konoplje, proizvodi od lavande, prirodna kozmetika, suhomesnati proizvodi, različite vrste brašna, proizvodi od goji bobica, vino, rakije i voćne prerađevine.

Od 20.30 sati, na Trgu slobode će se održati **koncert puhačkog orkestra Tremolo,** ponajboljeg Češkog studentskog orkestra kojidjeluje pri Osnovnoj umjetničkoj školi u Třemošná. Orkestar je tri puta zaredom pobijedio na natjecanju Ministarstva prosvjete Češke Republike, dva puta je osvojio nagradu radijskog natjecanja Concerto Bohemia. Orkestar se sastoji od 51 glazbenika, a čine ga učenici i učitelji Osnovne škole Třemošná. Repertoar se temelji na filmskim, glazbenim i jazz skladbama s vokalnim ili instrumentalnim solistima orkestra. Dirigent je Dalibor Bárta.

Od 21. do 23. rujna JK Delfin i JK Horizont u suradnji sa BYC iz Slovenije organiziraju regatnu manifestaciju krstaša 2. **Istra pod jedrima**. Regata međunarodnog karaktera kojom se obilježava Dan Istarske Županije i Europski Tjedan BE ACTIVE, starta 21. rujna iz Pule u Poreč i boduje se za Argonaut kup, koji se održava na nivou Istre i Kvarnera tijekom regatne sezone. U **petak, 22. rujna** start regate predviđen je u 11 sati iz Pulske luke, a jedri se do Poreča. U 11 sati starta i regata iz Pirana u Poreč. U **subotu, 23. rujna** start regate u Poreču i jedri se oko Poreča i Novigrada, nakon regate održati će se proglašenje i večernji gastro i glazbeni program uz Gordana Gregurovića i Zlaju u luci u Poreču.

Od petka 22. do nedjelje 24.9. na Sportskom aerodromu u Poreču održati će se **Otvoreno državno padobransko prvenstvo Hrvatske** u disciplini Grupni likovni skokovi 4-way s visine 4.000 m.

Poreč će od petka do nedjelje biti domaćin Europskog regionalnog jet ski prvenstva **Alpe Adria Jet Ski Tour 2023 - GP Poreč** koji ćeoživjeti uvalu Peškera i dovesti najbolje natjecatelje iz desetak regionalnih zemalja. Riječ je o događanju koji kombinira brzinu, vještinu i energiju uz neprestanu akciju, adrenalin i nevjerojatne akrobatske performanse.

Međunarodni glazbeno-plesni festival "**Čudesa Jadrana**" održati će se u petak, 22.09.2023. na Trgu slobode od 19:30 do 22.00h. Festival je u organizaciji TA Amadeus 77, Plovdiv, Bugarska, a cilj je okupiti sudionike svih uzrasta, raznolikih glazbenih i plesnih žanrova te pružiti priliku gostima festivala u uživanju u glazbenoj i plesnoj umjetnosti.

U nedjelju, 24.9. u Zelenoj laguni u Poreču održati će se konjički turnir u preponskom jahanju **Istra Kup** u organizaciji Konjičkog kluba Philipos Poreč iz Mugebe. Biti će to odlična prilika za velike i male da provedu nedjelju u prirodi u prekrasnom ambijentu Zelene lagune i uživaju u vrhunskom doživljaju ovog konjičkog sporta.

Svi programi su objavljeni na stranicama Turističke zajednice grada Poreča [www.myporec.com](http://www.myporec.com), kao i na aplikaciji Moove, a dodatno TZG Poreč štampa i mjesečnu tiskanu verziju kalendara događanja koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA